L’istorgia dal bambus
Ina paraula chinaisa, translaziun Reto Capeder

En in grond iert creschiva ina planta da bambus. Il signur da l’iert aveva in grond plaschair da sia planta. Dad onn ad onn vegniva la planta pli ferma e pli bella. In di però, stat il signur da l’iert davant il bambus e di: "Mes char bambus, jau ta dovr!" La planta respunda: "Signur, jau sun pronta, ma dovra, sco quai che ti vuls."
La vusch dal signur vegn pli seriusa: "Per ta pudair duvrar, stoss jau tagliar tai!" La planta trembla: "Ma tagliar? Tia pli bella planta en tes iert? Na per plaschair, betg fa quai! Ma dovra per tes plaschair, ma betg per ma tagliar..." Ma il signur è vegnì anc pli serius ed ha ditg: "Sche jau na tagl betg tai, na poss jau betg ta duvrar."

Igl è vegnì tut quiet en iert. Il vent retegneva ses flad. Plaun plaun storscha il bambus ses bel chau e di levin: "Mes signur, sche ti na pos betg duvrar mai autramain, alura ma taglia!" Ma il signur cuntinuescha: "Mes char bambus, jau vegn a tagliar er tia feglia e tia roma!" "O na, preserva mai da quai. Destruescha mia bellezza, ma lascha a mai mia feglia e roma!" "Sche jau na tagl betg giu tia feglia e roma, alura na poss jau betg ta duvrar!"
Il sulegl ha zuppà sia fatscha. Ina tgiralla sgola davent tut tementada. Tutgà enfin sin il magugl, di il bambus: "Signur, taglia giu la roma!"
"Mes char bambus, jau stoss far anc dapli. Jau ta stoss tagliar permez e prender or tes cor. Sche jau na fatsch betg quai, na poss jau betg ta duvrar!" Qua sa storscha il bambus fin sin terra e di: "Signur, taglia e ma fa permez!"

Uschia ha il signur dal iert taglià il bambus, ha taglià giu sia roma, ha prendì davent tut la feglia, ha fatg permez il bambus e taglià or il cor. Alura ha el purtà il bambus tras la champagna setgentada tar ina funtauna. Là ha el collià il bambus cun la funtauna ed il chanal sin la champagna. E l’aua clera e traglischanta curriva tras il corp dal bambus en il chanal e suenter sin la champagna setgentada, per pussibilitar ina ritga racolta. – Uschia è il bel bambus daventà ina gronda benedicziun, cura ch’el è stà rut e taglià.